CELEX: 32014D0890
Language: bg
Date: 2014-12-08 00:00:00
Title: 2014/890/ЕС: Решение за изпълнение на Комисията от 8 декември 2014 година за разрешаване на пускането на пазара на масло от чиа ( Salvia hispanica ) като нова хранителна съставка съгласно Регламент (ЕО) № 258/97 на Европейския парламент и на Съвета (нотифицирано под номер С(2014) 9209)

10.12.2014   
            
            
               BG
            
            
               Официален вестник на Европейския съюз
            
            
               L 353/15
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 8 декември 2014 година
   за разрешаване на пускането на пазара на масло от чиа (Salvia hispanica) като нова хранителна съставка съгласно Регламент (ЕО) № 258/97 на Европейския парламент и на Съвета
   
      
         (нотифицирано под номер С(2014) 9209)
      
   
   (само текстът на английски език е автентичен)
   
      (2014/890/ЕС)
   
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (1), и по-специално член 7 от него,
   като има предвид, че:
   
               (1)
            
            
               На 12 ноември 2012 г. дружеството Functional Products Trading S.A. подаде заявление до компетентните органи на Обединеното кралство за пускане на пазара на масло от чиа (Salvia hispanica) като нова хранителна съставка, за употреба в растителните масла и като хранителна добавка.
            
         
               (2)
            
            
               На 8 юли 2013 г. компетентният орган за оценка на храните на Обединеното кралство изготви доклада си за първоначална оценка. В посочения доклад органът стигна до заключението, че маслото от чиа (Salvia hispanica) отговаря на критериите за нови храни, определени в член 3, параграф 1 от Регламент (ЕО) № 258/97.
            
         
               (3)
            
            
               На 13 септември 2013 г. Комисията препрати доклада за първоначална оценка на останалите държави членки.
            
         
               (4)
            
            
               В 60-дневния срок, предвиден в член 6, параграф 4, първа алинея от Регламент (ЕО) № 258/97, бяха повдигнати обосновани възражения. В съответствие с член 7, параграф 1 от Регламент (ЕО) № 258/97 следва да се вземе решение за изпълнение на Комисията, в което се вземат предвид повдигнатите възражения. Допълнителните обяснения, предоставени от заявителя, намалиха опасенията до степен, която удовлетворява държавите членки и Комисията.
            
         
               (5)
            
            
               С Директива 2002/46/ЕО на Европейския парламент и на Съвета (2) се определят изискванията относно хранителните добавки. Употребата на масло от чиа (Salvia hispanica) следва да бъде разрешена, без да се засягат изискванията, определени в посочения законодателен акт.
            
         
               (6)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Маслото от чиа (Salvia hispanica), чиито характеристики са определени в приложение I, може да бъде пуснато на пазара на Съюза като нова хранителна съставка за посочените употреби и при максималните количества, определени в приложение II, без да се засягат разпоредбите на Директива 2002/46/ЕО.
   Член 2
   Означението на маслото от чиа, разрешено с настоящото решение, върху етикета на храните, в чийто състав влиза то, е „Масло от чиа (Salvia hispanica)“.
   Член 3
   Адресат на настоящото решение е Functional Products Trading S.A., Av. Luis Pasteur 5842 Of. 302 — Vitacura, Santiago, Чили.
   
      Съставено в Брюксел на 8 декември 2014 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 43, 14.2.1997 г., стр. 1.
   
      (2)  Директива 2002/46/ЕО на Европейския парламент и на Съвета от 10 юни 2002 г. за сближаване на законодателствата на държавите членки по отношение на добавките към храни (ОВ L 183, 12.7.2002 г., стр. 51).
   
      ПРИЛОЖЕНИЕ I
      СПЕЦИФИКАЦИЯ НА МАСЛОТО ОТ ЧИА (SALVIA HISPANICA)
      
         Описание:
      
      Маслото от чиа се произвежда от семена от чиа (Salvia hispanica L.) (с 99,9 % чистота) посредством студено пресоване. Не се използват разтворители и след като бъде пресовано, маслото се държи в резервоари за декантиране и се прилага процес на филтриране за отстраняване на онечистванията.
      
                  Изпитване
               
               
                  Спецификация:
               
            
                  Киселинност, изразена като олеинова киселина
               
               
                  Не повече от 2 %
               
            
                  Пероксидно число
               
               
                  Не повече от 10 meq/kg
               
            
                  Неразтворими онечиствания
               
               
                  Не повече от 0,05 %
               
            
                  Алфа-линоленова киселина
               
               
                  Не по-малко от 60 %
               
            
                  Линолова киселина
               
               
                  15 – 20 %
               
            
   
      ПРИЛОЖЕНИЕ II
      РАЗРЕШЕНИ ВИДОВЕ УПОТРЕБА НА МАСЛОТО ОТ ЧИА (SALVIA HISPANICA)
      
                  Категория храна
               
               
                  Количество при употреба
               
            
                  Мазнини и масла
               
               
                  Не повече от 10 %
               
            
                  Хранителни добавки
               
               
                  Не повече от 2 g/ден